《醉翁操 劳玉初避地劳山，赋此寄怀》
清代·朱祖谋

嶕峣。单椒。诛茅。托而逃。谁招。千年故丘还其巢。白头心事飘萧。

歌且谣。把臂旧渔樵。说此中几人我曹。

令威去后，无梦归辽。幼安涕泪，消与白衣皂帽。山有木而风号。

海有涯而波滔。思君无暮朝。心同媒何劳。斗柄带招摇。

望京楼望天泬寥。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。